Up-333/05
Natisni
Opravilna št.:
Up-333/05
Datum odločitve:
11. 5. 2006
ECLI:
ECLI:SI:USRS:2006:Up.333.05
Akt:
Odločba Višjega sodišča v Celju št. PRps 4225/2004 z dne 25. 1. 2005 in odločba Sodnika za prekrške Šmarje pri Jelšah št. P-325/03 z dne 20. 4. 2004
Izrek:
Odločba Višjega sodišča v Celju št. PRps 4225/2004 z dne 25. 1. 2005 in odločba Sodnika za prekrške Šmarje pri Jelšah št. P-325/03 z dne 20. 4. 2004 se razveljavita.
Postopek o prekršku v zadevi št. PRs-325/03 Okrajnega sodišča v Šmarju pri Jelšah zoper obdolženega A. A. se ustavi.
Stroški postopka v zadevi iz prejšnje točke bremenijo proračun.
Upravna enota Šmarje pri Jelšah vpiše najkasneje v 3 dneh po vročitvi te odločbe veljavnost vozniškega dovoljenja A. A. št. 4454, izdanega dne 17. 3. 2003 pri Upravni enoti Šmarje pri Jelšah, v evidenco vozniških dovoljenj.
Evidenčni stavek:
Drugostopenjska odločba je bila odpravljena na pritožnikov naslov po tem, ko je zadeva že absolutnoi zastarala. Zato je bila pritožniku kršena pravica iz 22. člena Ustave.
Geslo:
1.5.51.2.9 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Razveljavitev izpodbijanega akta.
1.5.51.2.13 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Določitev načina izvršitve odločbe.
1.5.51.2.12 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Določitev, kateri organ naj izvrši odločbo.
1.4.14.3 - Ustavno sodstvo - Postopek - Stroški - Stroški postopka.
5.3.13 - Temeljne pravice - Državljanske in politične pravice - Procesna jamstva, pravica do obrambe in poštenega sojenja.
1.5.51.2.11 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Odločitev o sporni pravici.
Pravna podlaga:
Člen 15.4, 22, Ustava [URS] 
Člen 40.2, 49, 59.1, 60, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
15. 4. 2005
Vrsta odločitve:
odločba
Vrsta rešitve:
razveljavitev ali odprava, ustavitev, razveljavitev in odločitev o pravici (60. člen ZUstS)
Dokument:
US26132
Dokument v PDF obliki:
Up-333-05.pdf
108 KB
Prenesite datoteko
Up-333/05-19
11. 5. 2006
ODLOČBA
Ustavno sodišče je v postopku odločanja o ustavni pritožbi A. A. iz Ž. na seji dne 11. maja 2006
odločilo:
1. Odločba Višjega sodišča v Celju št. PRps 4225/2004 z dne 25. 1. 2005 in odločba Sodnika za prekrške Šmarje pri Jelšah št. P-325/03 z dne 20. 4. 2004 se razveljavita.
2. Postopek o prekršku v zadevi št. PRs-325/03 Okrajnega sodišča v Šmarju pri Jelšah zoper obdolženega A. A. se ustavi.
3. Stroški postopka v zadevi iz prejšnje točke bremenijo proračun.
4. Upravna enota Šmarje pri Jelšah vpiše najkasneje v 3 dneh po vročitvi te odločbe veljavnost vozniškega dovoljenja A. A. št. 4454, izdanega dne 17. 3. 2003 pri Upravni enoti Šmarje pri Jelšah, v evidenco vozniških dovoljenj.
Obrazložitev
A.
1. S prvostopenjsko odločbo o prekršku je bil pritožnik spoznan za odgovornega storitve dveh cestnoprometnih prekrškov po Zakonu o varnosti cestnega prometa (Uradni list RS, št. 30/98 in nasl. – ZVCP). Izrečeni so mu bili enotna denarna kazen, stranska sankcija prenehanja veljavnosti vozniškega dovoljenja ter dve kazenski točki, naloženo mu je bilo plačilo stroškov postopka. Višje sodišče je pritožbo zavrnilo in potrdilo prvostopenjsko odločbo o prekršku.
2. Pritožnik zatrjuje kršitev pravice do poštenega sojenja, ki ga zagotavlja 22. člen Ustave. Po pritožnikovem mnenju je treba šteti, da je kazen izrečena, ko je posameznik z njo seznanjen. Pravica iz 22. člena Ustave naj bi bila v pritožnikovem primeru kršena s tem, ker je bila drugostopenjska odločba pritožniku odpravljena in vročena po preteku absolutnega zastaralnega roka. Predlaga razveljavitev izpodbijanih odločb ter ustavitev postopka.
3. Ustavno sodišče je s sklepom št. Up-333/05 z dne 28. 2. 2006 ustavno pritožbo sprejelo v obravnavo. V skladu s 56. členom Zakona o Ustavnem sodišču (Uradni list RS, št. 15/94 – v nadaljevanju ZUstS) jo je poslalo v odgovor Višjemu sodišču v Celju ter Okrajnemu sodišču v Šmarju pri Jelšah, ki nanjo nista odgovorili.
B.
4. Ustavno sodišče je vpogledalo v spis Okrajnega sodišča v Šmarju pri Jelšah št. PRs-325/03. Iz spisa je razvidno, da je pritožnik storil prekršek dne 9. 2. 2003. Prvostopenjska odločba je bila izdana dne 20. 4. 2004. O pritožbi je Višje sodišče odločilo na seji dne 25. 1. 2005. Absolutno zastaranje postopka o prekršku zoper pritožnika je nastopilo dne 9. 2. 2005. Iz podatkov spisa izhaja, da je bila drugostopenjska odločba, ki jo je Okrajno sodišče prejelo dne 10. 2. 2005, odpravljena na pritožnikov naslov šele 15. 2. 2005, kar pomeni 6 dni po dnevu, ko je nastopilo absolutno zastaranje postopka o prekršku. Pritožniku je bila drugostopenjska odločba vročena dne 17. 2. 2005 (8 dni po nastopu absolutnega zastaranja postopka o prekršku).
5. Gre za enak primer, o katerem je Ustavno sodišče že odločilo z odločbo št. Up-762/03 z dne 7. 4. 2005 (Uradni list RS, št. 46/05 in OdlUS XIV, 39). V njej je med drugim navedlo, da morajo državni organi znotraj roka, določenega za absolutno zastaranje pregona, opraviti vsa procesna dejanja, da bi postopek zoper posameznika končali. Glede na namen zastaranja ne zadošča, da državni organ pred iztekom tega roka izda odločbo, temveč mora imeti posameznik, na katerega se nanaša, tudi možnost, da se seznani z njeno vsebino. Zato mora državni organ pred pretekom absolutnega zastaralnega roka opraviti tudi vsa tista dejanja, ki so potrebna za to, da se prizadeti lahko seznani z vsebino odločitve, to pa pomeni, da mora odločbo znotraj zastaralnega roka vsaj odpraviti na njegov naslov. Nasprotno stališče pomeni, da nastopijo učinki odločbe za posameznika, še preden se je imel možnost seznaniti z njeno vsebino, hkrati pa ima za posledico, da "visi" nad posameznikom grožnja posega v njegove pravice še neomejeno dolgo oziroma vse do preteka roka za zastaranje izvršitve sankcije. To pa je v nasprotju z namenom instituta zastaranja, ki je prav v tem, da se po preteku določenega časa vzpostavi pravni mir in odpravi negotovost glede možnosti posegov v pravice posameznikov, in zato v neskladju s pravico do poštenega sojenja kot enim od vidikov pravice do enakega varstva pravic iz 22. člena Ustave.
6. Glede na navedeno je bila pritožniku z izpodbijanima odločbama kršena pravica iz 22. člena Ustave, zato je Ustavno sodišče odločilo, kot izhaja iz 1. točke izreka te odločbe.
7. Glede na naravo ugotovljene kršitve človekove pravice in glede na to, da so izpolnjeni pogoji iz prvega odstavka 60. člena ZUstS, je Ustavno sodišče z uporabo določbe 4. točke prvega odstavka 167. člena Zakona o prekrških (Uradni list SRS, št. 25/83 in nasl. ter Uradni list RS, št. 10/91 in nasl. – v nadaljevanju ZP) odločilo, da se postopek o prekršku zoper pritožnika ustavi (2. točka izreka). Ker je Ustavno sodišče samo odločilo o pritožnikovi pravici, je v skladu z določbo četrtega odstavka 176. člena ZP odločilo, da stroški postopka o prekršku bremenijo proračun (3. točka izreka).
8. Ker je Ustavno sodišče izpodbijani odločbi razveljavilo in samo odločilo o pritožnikovi pravici, je v skladu s četrtim odstavkom 15. člena Ustave odločilo tudi o odpravi posledic, ki so pritožniku nastale na podlagi izpodbijanih odločb[1]  tako, da je določilo način izvršitve te odločbe (4. točka izreka).
C.
9. Ustavno sodišče je sprejelo to odločbo na podlagi prvega odstavka 59. člena, prvega odstavka 60. člena in drugega odstavka 40. člena v zvezi z 49. členom ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Odločbo je sprejelo s sedmimi glasovi proti dvema. Proti sta glasovala sodnika Fišer in Tratnik.
Predsednik
dr. Janez Čebulj
Opomba:
[1]Po šestem odstavku 29. a člena ZP namreč velja, da vozniško dovoljenje preneha veljati s pravnomočnostjo odločbe, s katero je bilo prenehanje veljavnosti vozniškega dovoljenja izrečeno.